送容州程員外端州吳員外
作者：徐鉉
朝代：宋

paragraphs: 士生秉道義，公論重才名。
美哉雙白璧，高價等連城。
昔在南國時，折桂嘗抗衡。
今爲北朝客，通籍齊振纓。
連鑣適炎徼，並命典州兵。
地遠乃寄重，無爲憚遐征。
俗雜則財難，當在通其情。
投香與還珠，前哲有遺聲。
君看奏諫者，接武趨承明。
摻袂贈斯言，斯言勿見輕。